ธปท.พร้อมใช้ดอกเบี้ยดูแลเศรษฐกิจ
ธปท.ส่งสัญญาณพร้อมใช้นโยบายดอกเบี้ยดูแลเศรษฐกิจ ย้ำถึงค่าเงินบาทนิ่ง แต่ต้องเตรียมมาตรการรับมือเงินทุนต่อไป
21 พ.ค. 2556

ธปท.ส่งสัญญาณพร้อมใช้นโยบายดอกเบี้ยดูแลเศรษฐกิจ ย้ำถึงค่าเงินบาทนิ่ง แต่ต้องเตรียมมาตรการรับมือเงินทุนต่อไป
นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) กล่าวว่า  ธปท.พร้อมที่จะใช้นโยบายการเงินในการดูแลเศรษฐกิจ แต่ต้องขอดูในรายละเอียดให้รอบคอบก่อนว่า อัตราการขยายตัวทางเศรษฐกิจ (จีดีพี) ไตรมาสแรกปีนี้ ซึ่งสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศออกมาที่ 5.3% ซึ่งต่ำกว่าที่ธปท.คาดไว้ที่ 7.1% นั้น ในรายละเอียดใส้ในแล้วเกิดจากสาเหตุอะไร 
แต่ในเบื้องต้นที่ดูตัวเลขที่น่าสนใจ คือ อุปสงค์ในประเทศที่ประกาศออกมาต่ำกว่าที่ ธปท. คาดไว้มาก โดยธปท.คาดไว้ 6.1% แต่สภาพัฒน์ประกาศออกมา 3.9% โดยเฉพาะการบริโภคภาคเอกชนต่ำกว่าที่ ธปท. คาดไว้ รวมถึงการลงทุนก็ต่ำกว่าคาด แต่การลงทุนต่ำพอเข้าใจได้ เพราะในส่วนของผู้ประกอบการส่งออกและนำเข้ามีการชะลอลการลงทุนไปบ้างพอสมควร 
“ถ้าเศรษฐกิจชะลอ ก็ต้องดูว่าจะมีผลต่อเนื่องหรือไม่ แต่การชะลอตัวของเศรษฐกิจไม่ถือว่าเกินจาก ธปท. คาดไว้ เพราะเดิมมีการกระตุ้นต่อเนื่องจากน้ำท่วมและมาตรการที่รัฐช่วย แต่พอเลิกก็ต้องชะลอบ้าง ธปท.ประเมินว่าปีนี้เศรษฐกิจจะค่อยๆมีแนวโน้มเข้าสู่ภาวะปกติ ส่วนนโยบายการเงินจำเป็นต้องมาช่วยดูแลในส่วนนี้หรือไม่นั้น นโยบายการเงินดูแลอยู่แล้ว ถ้าเศรษฐกิจโตไม่เต็มศักยภาพ นโยบายการเงินต้องมาเติมให้เต็ม ถ้าเศรษฐกิจผ่อนแรงขับเคลื่อนหรือโมเมนตัมน้อย ดอกเบี้ยก็สามารถผ่อนได้ แต่ต้องดูให้รอบคอบก่อนพิจารณา” นายประสารกล่าว
อย่างไรก็ตาม นายประสาร กล่าวยืนยันว่า การชะลอตัวของเศรษฐกิจไตรมาสแรกไม่ได้เป็นผลจากภาคส่งออกหรือนำเข้าชะลอจนผิดคาด เพราะการแข็งค่าของเงินบาท เนื่องจากมูลค่าการส่งออกที่ สศช. ประกาศยังขยายตัวได้ในระดับใกล้เคียงกับที่ ธปท. คาดการณ์ไว้ แสดงว่า การลดลงไม่น่ามีผลจากมูลค่าส่งออกหรือค่าเงิน เพราะเบื้องต้นข้อมูลที่ลดลง คือ อุปสงค์ในประเทศ โดยเฉพาะการบริโภคภาคเอกชน ซึ่งต้องไปดูว่าลดเพราะสาเหตุอะไร เพราะดัชนีการบริโภคเอกชนคาดไว้ 5.8% แต่สภาพัฒน์ประกาศ 4.2%  แต่มูลค่าการส่งออกที่ธปท.คาดอยู่ที่ 8.4% เท่ากับที่สภาพัฒน์ประกาศ 8.4% 
นายประสาร กล่าวต่อว่า ถึงสถานการณ์ค่าเงินบาทจะมีเสถียรภาพมากขึ้น อยู่ระดับ 29. 80 บาทต่อเหรียญสหรัฐ แต่ก็ยังไว้ใจสถานการณ์เศรษฐกิจโลกที่ผิดปกติและตลาดการเงินโลกผันผวนไม่ได้ จำเป็นต้องเตรียมมาตรการไว้รับมือ ซึ่ง ธปท. ก็เตรียมาตรการและเสนอมาตรการดูแลเงินทุนเคลื่อนย้ายไปที่กระทรวงการคลังแล้ว เพราะบางต้องอาศัยอำนาจกระทรวงการคลัง แต่ก็ไม่ได้หมายความว่ามาตรการทุกอย่างที่เตรียมไว้ต้องใช้พร้อมกัน 
ด้านนายปฤษันต์ จันทน์หอม ผู้อำนวยการอาวุโส ฝ่ายเศรษฐกิจระหว่างประเทศ ธปท. กล่าวว่า สถานการณ์เศรษฐกิจในต่างประเทศและเศรษฐกิจโลกมีสัญญาณฟื้นตัวมากขึ้นในปี 2557 โดยคาดว่า สหรัฐฯน่าจะเป็นประเทศที่มีโอกาสฟื้นตัวได้ก่อน ซึ่งถ้าเศรษฐกิจโลกดีขึ้น การส่งออกของไทยจะได้ประโยชน์จากเศรษฐกิจคู่ค้าที่ฟื้นตัวดีขึ้นด้วย